
    „Kto by uveril, čo sme počuli, a komu sa zjavilo Pánovo rameno? Veď vzišiel pred ním sťa ratoliestka a ako koreň z vyschnutej zeme. Nemá podoby ani krásy, aby sme hľadeli na neho, a nemá výzoru, aby sme po ňom túžili. Opovrhnutý a posledný z ľudí, muž bolestí, ktorý poznal utrpenie, pred akým si zakrývajú tvár, opovrhnutý, a preto sme si ho nevážili. Vskutku on niesol naše choroby a našimi bôľmi sa on obťažil, no my sme ho pokladali za zbitého, strestaného Bohom a pokoreného. On však bol prebodnutý pre naše hriechy, strýznený pre naše neprávosti, na ňom je trest pre naše blaho a jeho ranami sme uzdravení.“


    Kniha proroka Izaiáša 53, 1 – 5

  


  
    Každá rana Krista Pána nech je vďačne uctená;


    láska vrúca, ach, tvár mrúca Krista Pána, milená.


    Mojou vinou, Boží Synu, tŕň ti hlavu rozdiera,


    pre mňa ruky v hrozné muky železný klin rozviera.


    Nohy sväté klinmi späté, ach, pre mňa ste ranené,


    pre mňa z boku tečú v toku krv a voda; spasenie.


    Rany sväté, vy bohaté duše mojej poklady,


    vás milujem, obdivujem, večnej spásy základy.


    Z hriechu moci, z pekla noci, k Bohu ste ma uviedli,


    na vás hľadím, slzy cedím, že ma hriechy zaviedli.


    Hviezdy jasné, rany spásne, k vám sa znova utiekam,


    vás milujem, pozdravujem a kríž svätý objímam.


    Počuj vzdychy, daj útechy, Ježiš, moja milota!


    Podaj ruky, zažeň muky v každej chvíli života.


    Ja chcem plakať, ťažko vzdychať pre žalostné zblúdenie,


    len pred súdom zmy ma prúdom krvi svojej v spasenie.


    Jednotný katolícky spevník, pieseň č. 141

  


  
    ÚVOD


    RANY,

    KTORÉ UZDRAVUJÚ

    SVET


    Úcta k svätým ranám je v Katolíckej cirkvi veľmi stará a má dlhú tradíciu. Už pápež Inocent VI. vo svojej dobe poznamenal: „Čo je posvätnejšie než tieto rany? Z nich vzišla naša spása.“ Súčasníkom, agnostikom a ľuďom digitálnej doby sa uctievanie Kristových rán môže javiť ako nepochopiteľný fenomén, zastaraná náboženská prax alebo až čosi morbídne.


    No ako sa uvádza v knihe Modlitby ku Kristovej krvi (Zachej.sk, 2020), modlitby k predrahej krvi a k svätým ranám Pána Ježiša sú súčasťou širšej skupiny pobožností, prostredníctvom ktorých si veriaci uctievajú Kristovo umučenie. Ježiš bol solidárny s utrpením človeka nielen pri svojom umučení, ale počas celého pozemského života. Uvedená kniha ponúka čitateľom mimoriadne zaujímavú úvahu:


    „Jedna z vecí, ktorá môže nezasväteného človeka pri čítaní evanjeliových správ o zmŕtvychvstalom Kristovi zaraziť, je, že Ježiš si ponechal jazvy po ranách aj na svojom oslávenom tele. Rany na tele zmŕtvychvstalého Krista sa označujú výrazom ,oslávené rany‘. [...] Kristus sa celkom pohrúžil do našej ľudskej reality, ktorá je často plná rán a krvi. Jeho krv a rany na nás kričia, aby prebudili naše svedomie z ľahostajnosti a letargie. Kričia na nás aj prostredníctvom krvácajúcich rán (telesných, duševných i duchovných) našich bratov a sestier a vyzývajú nás, aby sme sa k nim ako milosrdný Samaritán skláňali a s nehou ich ošetrovali.“


    O Ježišovej rane na boku po prebodnutí kopijou a o jeho ranách na rukách a nohách, ktoré mu spôsobili klince, sa výslovne zmieňuje len Evanjelium podľa Jána. Nájdeme v ňom dôležitý údaj: „Jeden z vojakov mu kopijou prebodol bok a hneď vyšla krv a voda“ (19, 34). Autori publikácie Modlitby ku Kristovej krvi v súvislosti s teológiou Ježišových rán ďalej vysvetľujú:


    „Kristove rany sú pre nás uistením o Ježišovom človečenstve, o krvavej realite jeho smrti, o tom, že aj vzkriesený Kristus má (oslávené) telo, a o totožnosti pozemského a osláveného Krista. V 34. verši 19. kapitoly Jánovho evanjelia vystupuje do popredia spásny zmysel Ježišovej smrti – ,krv a voda‘, ktoré vytryskli z Ježišovho boku, sa tu vzťahujú na životodarný a uzdravujúci význam Ježišovej smrti, ktorý je nám sviatostne sprostredkovaný v krste a Eucharistii. [...]


    Keď Pavol píše o tom, že nosí na tele ,Ježišove znaky‘ (Gal 6, 17), nemá tým na mysli nejaký druh ,tetovania‘ ani krst, ale jazvy po Ježišových ranách. [...]


    Rany, ktoré utrpel Ježiš Kristus pri svojom umučení, sa zanedlho po skončení jeho pozemského účinkovania stali predmetom uctievania a rozjímania, čo našlo svoje vyjadrenie v množstve modlitieb, pobožností, umeleckých znázornení, piesní a duchovných spisov.“


    Úcte k Pánovým ranám nás – paradoxne – učí aj apoštol, ktorému mnohí dodnes dávajú prívlastok „neveriaci“. V evanjeliu čítame:


    „Tomáš, jeden z Dvanástich, nazývaný Didymus, nebol s nimi, keď prišiel Ježiš. Ostatní učeníci mu hovorili: ,Videli sme Pána.‘ Ale on im povedal: ,Ak neuvidím na jeho rukách stopy po klincoch a nevložím svoj prst do rán po klincoch a nevložím svoju ruku do jeho boku, neuverím.‘ O osem dní boli jeho učeníci zasa vnútri a Tomáš bol s nimi. Prišiel Ježiš, hoci dvere boli zatvorené, stal si doprostred a povedal: ,Pokoj vám!‘ Potom povedal Tomášovi: ,Vlož sem prst a pozri moje ruky! Vystri ruku a vlož ju do môjho boku! A nebuď neveriaci, ale veriaci!‘ Tomáš mu odpovedal: ,Pán môj a Boh môj!‘ Ježiš mu povedal: ,Uveril si, pretože si ma videl. Blahoslavení tí, čo nevideli, a uverili‘“ (Jn 20, 24 – 29).


    Prvou ctiteľkou Ježišových najsvätejších rán sa stala jeho Matka, Preblahoslavená Panna Mária, keď jej na Golgote zložili do lona telo mŕtveho Syna. Odvtedy sa táto úcta prelína dejinami Cirkvi až po dnešok, pričom mimoriadny rozmach zaznamenala po stigmatizácii svätého Františka z Assisi. Rehoľné spoločenstvo, ktoré tento svätec založil, rozhodujúcim spôsobom prispelo k rozšíreniu tejto formy uctievania Kristovho umučenia a k jej duchovno-teologickému prehĺbeniu. Osobitnú úctu ku Kristovým ranám nachádzame neskôr aj v ďalších rehoľných spoločenstvách, v ľudovej zbožnosti a predovšetkým u stigmatizovaných osôb a iných mystikov.


    K úcte voči Spasiteľovým svätým ranám povzbudzovali aj pápeži. Svätý Otec František sa počas svojho pontifikátu obrátil na veriacich s tak trochu provokatívnou otázkou: „Ako sa pozerám na kríž? Ako na nejaké umelecké dielo, aby som videl, či je krásne alebo nie? Alebo sa pozerám do jeho vnútra, vstupujem do Ježišových rán a cez ne až k jeho srdcu?“


    Kniha, ktorú držíte v rukách, vás oboznámi so stručnými dejinami úcty k Spasiteľovým ranám. Spomínajú sa v nej mystici a svätí – šíritelia úcty k Ježišovým ranám, ktorých si Pán vyvolil pre tento apoštolát. Táto publikácia vám tiež priblíži prísľuby milostí, ktoré sú spojené s úctou k svätým ranám, ako aj svedectvá o uzdraveniach a obráteniach. Napokon na jej stránkach nájdete modlitby a pobožnosti, ktoré vás pozvú k prehĺbeniu osobnej úcty k svätým ranám Pána Ježiša.

  



I. ČASŤ

HISTORICKÁ A FYZICKÁ

    REALITA KRISTOVHO UTRPENIA




Po zmŕtvychvstaní sa rany Pána Ježiša už neotvárajú ako krvácajúce rany jeho mučeníctva. Sú to rany víťazoslávne a žehnajúce, slávne rany jeho vzkriesenia. „Pozrite na moje ruky a nohy, že som to ja! Dotknite sa ma a presvedčte sa!“ (Lk 24, 39).


POHĽAD NA PÁNOVE RANY

    CEZ TURÍNSKE PLÁTNO


Svätý pápež Ján Pavol II. v súvislosti s týmto plátnom – relikviou – vo svojom príhovore v turínskej katedrále 24. mája 1998 povedal:








ODVAHA HĽADIEŤ NA TRPIACEHO BOHA:

    KRÍŽ AKO ŠKOLA LÁSKY I OBRÁTENÍ

